નર્સરીનો ઈન્ટરવ્યૂ સરસ આપ્યો હોવા છતાં લાંબો સમય તમારું નામ એ અંગ્રેજી સ્કૂલના નોટિસ બોર્ડ પર માત્ર વેઈટીંગમાં રહ્યું, આથી છેવટે કંટાળીને તમારે અન્ય દેશી બાલમંદિરમાં ગુજરાતી બાળગીતો અને વઘારેલા મમરાનો નાસ્તો કરવા માટે પૂરા ત્રણ વરસ જવું પડ્યું હતું ને ? ભઈ, બધી જ વાતો આપણા વશમાં ઓછી હોય છે ? જુઓ, તમારાં માતા-પિતાની તો તમને પણ ડૉક્ટર બનાવવાની જ ઈચ્છા હતી, પણ મોટાને એમ.ડી. બનાવવાના ખર્ચમાં જ એવાં ઊગરી ગયાં હતાં કે જેને કારણે પછી તમને તો વિજ્ઞાનમાં ડબલ ગ્રેજ્યુએટ બનાવવા સુધી માંડ ખેંચી શક્યાં ! હવે તો તમારે જ એમને ખેંચવાની જવાબદારી નિભાવવાની રહી, કેમ કે બધા જ પેશન્ટ્સ પરદેશમાં હોવાથી ડૉક્ટર તો પહોંચી ગયા હતા પરદેશમાં ! ….. શું મળ્યું વિકલ્પકુમાર ? અભરાઈ પર ચઢાવી દીધેલ વર્ષોને ફંફોસીને શું મળ્યું ? આ તો વહી ચૂકેલો સમય છે, આ કંઈ અભરાઈનાં મેલાં વાસણો થોડાં છે કે ધૂળ ખંખેરીએ કે પછી આંબલીના પાણીથી માંજી દઈએ એટલે પાછાં ચકચકિત થઈ જાય ? વહી ચૂકેલો સમય તો ડહોળા પાણી જેવો કહેવાય, એને ડહોળવાથી તો થાળે પડેલો બધો કળ ઉપર ચડી આવે.